ચકમકી છોકરીનો પ્રશ્ન હતો: કોઈએ હજી પૂછ્યું નથી કે તમે પ્રામાણિક રહીને ભૂલ કરી છે? મારો ઉત્તર: એટલી હિમ્મત નથી પ્રશ્ન પૂછનારમાં! મારી પ્રામાણિકતા મારી છે, અને મારે માટે છે. બીજાએ એમાં નાક અડાડવાની ઝુર્રત કરવાની નથી. મારે માટે પ્રામાણિકતા નિર્વિકલ્પ છે, અને એમાં કોઈ જ સમાધાનને અવકાશ નથી. અને નિરાશાને પણ અવકાશ નથી. સફળતાની પણ સૌની પોતપોતાની વ્યાખ્યા હોઈ શકે છે, અને પોતપોતાની પ્રાથમિકતા હોઈ શકે છે, શક્તિ અને સમય પ્રમાણે જે સૌદાગરની જેમ પૈસા કમાઈ લે છે એને માટે મને ક્યારેય ઈર્ષ્યા થઈ નથી પણ જે દિલદારની જેમ પૈસા ફેંકી શકે છે એને માટે મને જરૂર ઈર્ષ્યા થઈ જાય છે. જેને માટે ઈર્ષ્યા થઈ શકે એને હું, ઈચ્છા થાય છે ત્યારે આદર્શ પણ બનાવી લઉં છું. અને ખૂબ પૈસા કમાવાની ક્રિયાને મેં ક્યારેય સફળતા ગણી નથી. સફળતા શું છે એ હું હજી સમજ્યો નથી. સંતોષ સફળતાનું અંતબિંદુ છે કે અસંતોષ સફળતાનું આરંભબિંદુ છે? એ મધ્યમવર્ગીય માતાને પૂછો જેણે પોતાનાં નાનાં સંતાનોને મોટાં કરીને માણસ બનાવ્યાં છે, પોતાની પૂરી જવાની સૂકવીને...